Martin Spano

Mgr. Martin Spano, rodným menom Martin Špaňo (* 16. máj 1985, Želiezovce), je slovenský informatik, softvérový vývojár, futurista, spisovateľ, digitálny nomád a popularizátor umelej inteligencie. Za jeho činnosť ho Ministerstvo hospodárstva nominovalo na najvyššie vedecké ocenenie „Cena za vedu a techniku“.
Detstvo a štúdium.
Martin Spano sa narodil 16. mája 1985 v Želiezovciach ako jediné dieťa do rodiny daňového účtovníka a lekárky. Celé svoje detstvo prežil v dedine Čaka na juhu Slovenska, kde aj zároveň navštevoval Základnú školu. Tu sa prvýkrát v knihe 2001: Vesmírna Odysea od Artura C. Clarka stretáva s konceptom umelej inteligencie a v televíznom seriáli Knight Rider s konceptom autonómnych áut. Obe oblasti ho podľa jeho slov okamžite fascinovali. Krátko na to začína programovať. Neskôr študoval na Bilingválnom gymnáziu Milana Hodžu v Sučanoch. Od roku 2004 do roku 2009 študoval na Matematicko-fyzikálnej fakulte Karlovej univerzite v Prahe odbor počítačová veda.
Práca a projekty.
Po skončení štúdia odchádza do Viedne, kde pracuje ako softvérový vývojár so smart technológiami. V roku 2017 zverejňuje nástroj na pokročilé hľadanie na Facebooku, ktorý rozširuje možnosti štandardného hľadania o hľadanie na základe kritérií ako bydlisko, zamestnávateľ a iné. V čase vydania sa malo jednať o jediný nástroj umožňujúci takéto hľadanie. Následne tento nástroj uvoľnil v podobe Android aplikácie SearchApp. V roku 2018 zverejnil KeywordsApp, online databázu 300 miliónov najčastejších hľadaní na Google, ktorá rozširuje Google Trends. V súčasnosti už ani jeden z nástrojov nie je k dispozícii, nakoľko Spano ukončil ich podporu a venuje sa publikačnej činnosti a syntetickým médiám ako sú deepfake videá, hologramy a virtuálne avatary.
Vydanie knihy The Artificial Intelligence in a Nutshell.
V roku 2019 Spano vydal svoju prvú knihu - The Artificial Intelligence in a Nutshell. Kniha obsahuje úvod do oblasti umelej inteligencie pre netechnické publikum. Hoci nemal žiadne praktické skúsenosti z oblasti AI, kniha sa stala bestsellerom na Amazone, v sekciách umelá inteligencia a kybernetika, kde ju bolo istý čas možné zakúpiť. Kniha bola preložená do slovenčiny pod názvom Umelá inteligencia v orechovej škrupinke. Kniha je písaná formou príbehov pre ľahšie pochopenie témy umelej inteligencie. Dôvodom pre jej napísanie bolo podľa Spana vyvrátenie mýtov a fám, ktoré sa v oblasti umelej inteligencie začali vytvárať. Spano vidí v umelej inteligencii a vyspelých technológiách nie hrozbu, ale prostriedok pre zvýšenie produktivity a pomoc pri riešení globálnych problémov ako sú klimatické zmeny, zvýšenie životnej úrovne v chudobných krajinách či liečba rakoviny. Predpokladá, že automatizácia skoncuje s ťažkou nehumánnou prácou a ľudia sa budú môcť venovať činnostiam, ktoré ich bavia a napĺňajú. Po úspechu knihy sa Spano rozhodol venovať osvetovej činnosti v oblasti programovania umelej inteligencie a počítačovej vedy. V súčasnosti pripravuje ďalšiu knihu.
Stratégia rozvoja umelej inteligencie na Slovensku.
V súvislosti s osvetovými aktivitami v oblasti umelej inteligencie na Slovensku pripravil Spano iniciatívu s názvom Slovakia.AI, v rámci ktorej predstavil svoj návrh stratégie umelej inteligencie na Slovensku. Jeho cieľom je urýchliť rozvoj umelej inteligencie. Táto iniciatíva bola po jeho pozvaní do novovznikajúceho Slovenského centra pre výskum umelej inteligencie včlenená do novej iniciatívy Slovak.AI. V novembri 2020 ho Veronika Remišová vymenovala za člena Stálej komisie pre etiku a reguláciu umelej inteligencie.
Klimatický aktivizmus.
Spano vo svojich rozhovoroch opakovane vyzýva na použitie technológii v boji proti globálnym problémom, osobitne proti klimatickým zmenám. Tvrdí, že škody, ktoré sme na planéte napáchali, dokážeme zmierniť prípadne odstrániť len pomocou vyspelých technológii. S témou boja proti klimatickým zmenám pomocou umelej inteligencie sa zúčastnil aj konferencie TEDx v Trenčíne, kde predniesol svoje tri návrhy. Konkrétne sa jedná o použitie triediacich robotov pre zvýšenie efektivity recyklovania, prediktívnych systémov umelej inteligencie na včasné predpovedanie prírodných nešťastí a kombinácie satelitných snímok a počítačového videnia na kontrolu odlesňovania. Nakoľko sa jedná o prototypové riešenia, účinnosť jeho návrhov ostáva nateraz otázna.
Virtuálny avatar M(A)RT(I)N.
Spano pracuje na vývoji vlastného avatara s názvom M(A)RT(I)N. Avatar bol prvýkrát predstavený na konferencii ITAPA. Jeho aktualizovanú verziu demonštroval vo februári 2021 v Správach RTVS.
Deepfake Zlatice Puškárovej.
Spano stál za ideou deepfake videa Zlatice Puškárovej, ktorou telekomunikačná spoločnosti O2 odštartovala v máji 2021 kampaň proti dezinformáciám. Deepfake bol vytvorený pomocou tzv. výmeny tváre. Najskôr bolo vybrané video so Zlaticou Puškárovou. Na základe tohto videa následne produkčná agentúra natočila video s Kristínou Tormovou, ktorá mala parochňu a šaty tak, aby sa podobala na Zlaticu Puškárovú. Následne boli obom pomocou umelej inteligencie vymenené tváre. Každý pohyb Kristíny Tormovej následne vyzeral, akoby ho urobila Zlatica Puškárová. Hlas bol napodobnený pomocou konkatenatívnej hlasovej syntézy. Za túto kampaň získal spolu s O2 ocenenie Férový hráč od Nadácie Pontis.
Deepfake Marcela Merčiaka.
V novembri 2021 vyrobil Spano pre RTVS Deepfake Marcela Merčiaka. Video bolo odvysielané v Správach RTVS.
Deepfake videá slovenských hokejistov.
Po tom, čo slovenskí hokejisti získali bronz na Zimných olympijských hrách 2022, zverejnil Spano deepfake video, v ktorom hokejisti "spievajú" jeho hlasom na ním skomponovanú pieseň na motívy slovenskej ľudovej piesne. Vo výrobe zábavných deepfake videí so slovenských hokejistami pokračuje v nepravidelných intervaloch ďalej, obzvlášť pri príležitosti nejakého športového úspechu slovenského športovca resp. športovcov. Najčastejšou osobou na jeho videách je vychádzajúca hviezda slovenského hokeja Juraj Slafkovský. 
Prvý virtuálny moderátor.
Spano vytvoril v novembri 2023 spolu s TV Markíza prvého virtuálneho moderátora na základe podoby populárneho televízneho hlásateľa Viktora Vinczeho. Tento počin sa stretol s rozporuplnými reakciami zo strany moderátorskej komunity. Konkrétne napríklad moderátor konkurenčnej televízie TA3 vyjadril obavy o budúcnosť jeho profesie, , ktoré bol Spano nútený vysvetľovať. 
Predpovede.
Budúcnosť práce.
Spano predpokladá zánik niektorých profesií, ako sú asistentské pozície a pozície v logistike. Budú to však podľa jeho slov ojedinelé prípady, skôr predpokladá zmenu povahy profesií kvôli ktorej bude nutná rekvalifikácia a nadobudnutie nových schopností. Obzvlášť sa zasadzuje za nutnosť výučby informatiky a programovania. V dlhodobom horizonte predpokladá, že práca bude nepovinná, nakoľko väčšinu činností budú za ľudí vykonávať automatizované systémy ako umelá inteligencia. 
Budúcnosť medicíny.
Spano vidí medicínu ako jednu z oblastí, kde by umelá inteligencia mohla pomôcť najviac. Konkrétne pri vyhodnocovaní patologických snímok, napríklad v rádiológii a dermatológii. Zároveň by podľa neho mohla byť osožná pri analýze nových poznatkov v medicínskej vede či vytváraní medicínskych chatbotov. V budúcnosti očakáva použitie nanorobotov umiestnených v tele na detekciu chorôb v ich ranných štádiách. Nemyslí si však, že umelá inteligencia nahradí lekárov, skôr že zvýši ich produktivitu.
Teória simulácie.
Nevylučuje, že raz v budúcnosti zistíme, že vesmír je počítačová simulácia, nakoľko zatiaľ neexistuje dôkaz, ktorý by to vyvrátil. Nemyslí si však, že je to pravdepodobné, nakoľko je presvedčený, že v takom prípade by existoval tvor, ktorý by prípadné chyby v simulácii využíval vo svoj prospech, podobne ako to robí umelá inteligencia v prípade jej tréningu v simulovanom prostredí.
Autonómne autá.
Spano predpovedá masové nasadenie autonómnych áut okolo roku 2030. Podľa jeho slov bráni skoršiemu nasadeniu samojazdiacich áut legislatíva a akceptácia technológie zo strany verejnosti.
Klimatické zmeny.
Spano tvrdí, že vďaka masívnym investíciám do boja proti klimatickým zmenám nájdeme do roku 2035 spôsob, ako CO2 efektívne premieňať na elektrinu či palivo. Upozorňuje však, že to vyrieši len problém s CO2 ale nie s klimatickými zmenami ako takými.
Budúcnosť ľudstva.
Ako zástanca futorologického konceptu transhumanizmus predpovedá, že ľudia sa už v nasledujúcom desaťročí začnú telesne vylepšovať, s následnou akceleráciou v ďalších desaťročiach. Vyvrcholenie má prísť po roku 2100, kedy má podľa jeho slov začať tzv. post-biologický humánny vek, kedy budú ľudia žiť iba vo forme vedomia bez biologického tela. Ako dôvody pre túto premenu uvádza technologický pokrok a údajnú nevýhodnosť a limity biologického tela, napríklad náklonnosť na choroby.
Budúcnosť reality.
Spano predpokladá do niekoľkých rokov miešanie virtuálneho a reálneho sveta. Vďaka generatívnej umelej inteligencii a technológii deepfake bude podľa neho možné tvoriť nové fiktívne reality a skutočnosti, ktoré budú ťažko identifikovateľné. Ako riešenie ponúka využiť technológiu blockchain na vytváranie neviditeľných vodoznakov pri tvorbe videa, ktoré by zabezpečovalo autenticitu materiálu. Zároveň apeluje na používanie sedliackeho rozumu pri konzumovaní audiovizuálneho obsahu.
Blahobyt.
Spano hovorí, že umelá inteligencia v budúcnosti natoľko zvýši produktivitu, že práca bude nepovinná a každý bude môcť robiť, čo ho napĺňa. Zároveň z tejto produktivity vyplynie aj praktická hodnosť materiálnych statkov pre všetkých ľudí. Ak nebude možné niektoré zážitky zabezpečiť všetkým, budú ich môcť podľa neho zažiť v kyberpriestore.
Vojna ľudí a strojov.
Spano tvrdí, že k vojne ľudí a strojov nikdy nedôjde. Ako pravdepodobnejšie vidí dva scenáre. Optimistický, kedy ľudia splynú s umelou inteligenciou a nastane doba blahobytu, alebo pesimistický, kedy dôjde ku konfliktu medzi ľuďmi, v ktorom obe strany budú využívať pokročilé systémy umelej inteligencie, čím dôjde k masívnym škodám a prípadne k vyhubeniu. Umelú inteligenciu považuje za jedno z možných vysvetlení Fermino paradoxu, kedy jej existenciálnu hrozbu zaraďuje na úroveň jadrových zbraní.
Budúcnosť politiky.
Spano si myslí, že budú politici v budúcnosti nahradení automatizovanými systémami verejnej správy. Každý občan bude mať svojho "AI-politika", čo bude systém na báze umelej inteligencie, ktorý bude poznať politický názor občana, ktorého zastupuje a na základe toho bude za neho hlasovať.
Budúcnosť mobilných telefónov.
Mobilné telefóny považuje Spano za technologický prežitok. Predpovedá ich nahradenie zariadeniami pre rozšírenú realitu.
Podnikanie.
Spano je propagátorom podnikania. V tejto súvislosti vydal v roku 2022 spolu s Marekom Policom knihu Nasleduj svoju vášeň. V knihe opistuje svoju vlastnú podnikateľskú cestu od jeho podnikateľských začiatkov až po súčasnosť. Zameriava sa hlavne na využitie sociálnych sietí ako akcelerátora podnikania v jeho začiatkoch.
Osobný život.
Spano žije ako digitálny nomád. Cestuje po Slovensku a pracuje z miesta, na ktorom sa práve nachádza. V letných mesiacoch z lesa, lúky, hory či inej prírodnej lokality. Vo voľnom čase sa zaoberá biohackingom.
Nezrovnalosti s priezviskom.
Spano je častokrát udávaný mylne ako "Špaňo". Podľa jeho vysvetlenia sa narodil ako "Špaňo" (s mäkčeňmi), ale po presťahovaní do Rakúska si dal úradne zmeniť meno na "Spano" (bez mäkčeňov), keďže mal problémy s diakritikou v poštových zásielkach.